**Javni razpis za ukrep II: Finančna pomoč ob smrti, invalidnosti ali nezmožnosti za delo v letu 2020**

**PRAVNA PODLAGA:**

Uredba o pomoči ob nepredvidljivih dogodkih v kmetijstvu (Uradni list RS, št. 45/14, 65/14, 32/15, 84/15, 3/17, 4/17 – popr. in 30/19; v nadaljnjem besedilu: Uredba);

Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17 in 22/18; v nadaljnjem besedilu: Zakon o kmetijstvu);

Uredba Komisije (EU) 1408/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis v kmetijskem sektorju (UL L št. 352 z dne 24. 12. 2013, str. 9), zadnjič spremenjena z Uredbo Komisije (EU) 2019/316 z dne 21. februarja 2019 o spremembi Uredbe (EU) 1408/2013 o uporabi členov 107 in 108 Pogodbe o delovanju Evropske unije pri pomoči de minimis v kmetijskem sektorju (UL L št. 51 I z dne 22. 2. 2019, str. 1), (v nadaljnjem besedilu: Uredba 1408/2013/EU).

**KAJ:**

Finančna pomoč ob smrti, invalidnosti ali nezmožnosti za delo.

**UPRAVIČENEC:**

Upravičenec do pomoči je kmetijsko gospodarstvo, ki izpolnjuje pogoje iz javnega razpisa.

Vlagatelj je nosilec kmetijskega gospodarstva.

**POGOJI:**

Vlagatelj mora izpolnjevati naslednje pogoje:

* na dan oddaje vloge na javni razpis mora biti vpisan v register kmetijskih gospodarstev;
* oddati mora zbirno vlogo v koledarskem letu oddaje vloge na ta javni razpis. Če ta v tekočem koledarskem letu še ni bila oddana, se upošteva zbirna vloga iz preteklega koledarskega leta;
* škodni dogodek je prizadel nosilca ali člana kmetije, ki je ob nastanku škodnega dogodka pokojninsko in invalidsko zavarovan kot kmet ali iz naslova kmetijske dejavnosti, pri čemer so za vrsto zavarovanja upravičene šifre 007, 051, 052, 064, 065, določene s predpisoma, ki urejata pokojninsko in invalidsko zavarovanje ter zdravstveno zavarovanje. Kot član kmetijskega gospodarstva se šteje član kmetije po Zakonu o kmetijstvu. V primeru smrti in invalidnosti mora biti oškodovanec pokojninsko in invalidsko zavarovan kot kmet ali iz naslova kmetijske dejavnosti na dan smrti oziroma na datum izdaje odločbe o priznani pravici do invalidnosti. V primeru začasne nezmožnosti za delo pa mora biti oškodovanec pokojninsko in invalidsko zavarovan kot kmet ali iz naslova kmetijske dejavnosti celotno obdobje, za katero uveljavlja finančno pomoč iz naslova tega javnega razpisa;
* škodni dogodek je nastal največ 24 mesecev pred oddajo vloge na ta javni razpis. Dan škodnega dogodka je v primeru smrti datum smrti, v primeru invalidnosti datum izdaje odločbe o priznani pravici do invalidnosti, v primeru nezmožnosti za delo pa datum zadnje začasne nezmožnosti za delo, ki je razviden iz izreka odločbe o začasni nezmožnosti za delo;
* dohodek nosilca ali člana kmetije, ki ga je prizadel škodni dogodek, ni presegal višine minimalne plače za delo s polnim delovnim časom v skladu s predpisom, ki določa minimalno plačo, pri čemer se upošteva dohodek iz zadnje odločbe o odmeri dohodnine. V koliko oškodovanec ni zavezanec za plačilo dohodnine (oškodovancu ni bila izdana odločba o dohodnini) se upošteva potrdilo o dohodku, ki ga izda Finančna uprava RS;
* ni prejel sredstev za isti namen iz enakega ukrepa po Uredbi;
* za isti namen še ni prejel sredstev RS ali sredstev EU;
* nosilec kmetijskega gospodarstva mora imeti stalno prebivališče na ozemlju RS;
* isti upravičenec lahko pridobi podporo po tem ukrepu le enkrat v treh letih;
* poleg pomoči *de minimis* se v zvezi z istimi upravičenimi stroški istemu kmetijskemu gospodarstvu ne sme dodeliti še državna pomoč; če bi bila s tem presežena intenzivnost pomoči, določena v predpisih EU;
* skupni znesek *de minimis* pomoči ne sme presegati 25.000,00 EUR v katerem koli obdobju treh proračunskih let.
* **VIŠINA:** Višina nepovratnih sredstev znaša:
* 3.000,00 EUR – za primer smrti;
* 3.000,00 EUR – za primer ugotovljene invalidnosti I. kategorije;
* 2.200,00 EUR – za primer ugotovljene invalidnosti II. Kategorije.
* V primeru ugotovljene nezmožnosti za delo znaša višina nepovratnih sredstev 0,40 EUR na uro, za število ur nezmožnosti za delo in obdobje, določenih v zdravniških potrdilih o upravičeni zadržanosti od dela in odločbah o ugotovitvi začasne nezmožnosti za delo.
* Nepovratna sredstva se lahko dodelijo le za neprekinjeno obdobje ugotovljene nezmožnosti za delo, ki mora trajati od najmanj šest do najdlje dvanajst mesecev (šteto od nastanka škodnega dogodka), pri čemer mora število priznanih ur nezmožnosti za delo v tem obdobju znašati najmanj 1.460 ur. V primeru priznane začasne nezmožnosti za delo se prizna največ osem ur dnevne nezmožnosti za delo.

**POSTOPEK:**

Vlogo na ta javni razpis, prijavni obrazec je del razpisne dokumentacije, vlagatelji pošljejo pisno s priporočeno pošiljko na naslov: **Agencija Republike Slovenije za kmetijske trge in razvoj podeželja, Dunajska cesta 160, p.p. 189, 1000 Ljubljana**, ali vložijo na vložišču Agencije v času uradnih ur vložišča. Vloge lahko vlagatelji vložijo od petega dne po objavi javnega razpisa v Uradnem listu (št. 78/20 objavljen dne 29. 5. 2020), tj. **od 3. 6. 2020**, do zaprtja javnega razpisa, ki bo objavljeno na spletni strani Ministrstva za kmetijstvo, gozdarstvo in prehrano.

O izpolnjevanju pogojev odloči Agencija z odločbo.